作者:劉克莊
標題:沁園春
內容:吉夢維何，男子之祥，載弄之璋。嗟我辰安在，斯文後死，力侔元氣，手抉天章。學稼田荒，煉丹灶壤，稽首南華一瓣香。休休也，免王良友笑，屑往來忙。浮名鬥挹箕揚。世豈有明珠百斛量。嘆種來瑤草，年深未熟，挑成錦字，道遠難將。遷轉不行，形容盡變，盍改稱呼號瞎堂。遺弓遠，愴帝鄉雲白，禹會山蒼。